Author: Angel Chaushev
Born: 26. 12. 1921
Bio: Ангел Петров Чаушев е български икономист и политик от БКП.
Съдържание

Произход

Роден е на 26 декември 1921 година в град Батак, в семейството на Петър Ангелов Чаушев и Елена Георгиева Янева. Родът на баща му е разклонение на стария Ярков род, който идва в Батак през XVIII в. от Западна Македония (т. нар. Арнаутлук). По линия на майка си и на нейната майка Дафина Ст. Керелова е пра-правнук на Трендафил Керелов - дългогодишен кмет и един от организаторите на Априлското въстание в Батак през 1876 г.
Биография

От 1937 година е член на Работническия младежки съюз (РМС). Учи в Търговската гимназия в София, но е арестуван през ноември 1942 г. заради дейността си като ръководител на гимназиалната организация на РМС. След продължителни инквизиции в Софийската дирекция на полицията, на 31 декември 1942 г. е осъден от Софийския военно-полеви съд по ЗЗД заради антифашистката си дейност на 6 г. 8 мес. тъмничен затвор.

В периода 1943-1944 година последователно лежи в Софийския централен затвор, Скопския затвор - филиал "Идризово" и Пазарджишкия затвор, от където е освободен на 8 септември 1944 г. Завръща се в Батак. През септември 1944 - март 1945 г. е секретар на РМС - Батак, през 1945 (за кратко) е секретар на Околийския комитет на РМС - Пещера. През 1945 година става член на Българската комунистическа партия (по това време БРП (к)). През 1947-1948 г. е секретар на Околийския комитет на БРП (к) - Пещера.

През 1948-1952 г. следва във Висшия институт за народно стопанство "Г. В. Плеханов" в Москва, където завършва висшето си образование, а след завръщането си в България през 1953 г. година става асистент и преподава във ВИИ "Карл Маркс".

Между 1962 и 1966 г. е ректор на ВИИ "Карл Маркс", а от 1968 г. става професор.

През януари 1967 - февруари 1968 г. е заместник-министър на вътрешната търговия, а през февруари - декември 1968 г. е първи заместник-министър на народната просвета с ресор "Висше образование". Освободен е от длъжност, след като на партийно събрание на министерството открито критикува практиката да се приемат студенти във ВУЗ с ходатайства. През следващите години продължава да преподава като професор във ВИИ "Карл Маркс".

През 1974-1975 г. е първи заместник-министър на вътрешната търговия и услугите. В периода 1975-1976 година е министър на труда и социалните грижи.

От 1976 до 1981 г. е председател на Комитета по труда и работната заплата, а през 1976-1986 година е кандидат-член на ЦК на БКП.

Между 1981 и 1985 г. е заместник-секретар на СИВ в Москва.

През 1986-2006 г. като пенсионер е хоноруван професор в УНСС, издава учебници по икономика и мемоарни книги.
Семейство

Ангел Чаушев е женен за Гера Пеева (сестра на Вела Пеева) и двамата имат дъщеря Елена.


Източници

Цураков, А. Енциклопедия на правителствата, народните събрания и атентатите в България, Книгоиздателска къща Труд, с. 311, ISBN 954-528-790-Х

Чаушев, А. Спомени. София, 2010 ISBN 978-954-8655-09-5

Source: http://bg.wikipedia.org/wiki/%D0%90%D0%BD%D0%B3%D0%B5%D0%BB_%D0%A7%D0%B0%D1%83%D1%88%D0%B5%D0%B2_%28%D0%BC%D0%B8%D0%BD%D0%B8%D1%81%D1%82%D1%8A%D1%80%29